Унагъуэхэмрэ сабийхэмрэ я дэIэпыкъуэгъу
ЩытыкIэ гугъу ихуа сабийхэм ядэIэпыкъу фондым (адэкIэ — Фонд) къыхелъхьэ зэпеуэ щхьэпэ, сабийхэмрэ унагъуэшхуэхэмрэ социальнэу защIэгъэкъуэным хуэгъэпсауэ. УнэтIыныгъэ зыбжанэу зэщхьэщыхауэ екIуэкI зэпеуэм къыхэжаныкI зэгухьэныгъэхэмрэ щIыпIэ IуэхущIапIэхэмрэ мылъку (грант) иратынущ, социальнэ проектыщIэхэр гъащIэм хапщэфын папщIэ.
Грантыр къэпхьэхун папщIэ къалъытэнущ зэпеуэм и утыку ирахьэ социальнэ проектхэм щIыпIэм щаIэ мыхьэнэм и инагъыр. Абы щыхьэт техъуэ тхылъхэр къабгъэдэкIын хуейщ УФ-м хыхьэ субъектхэм я гъэзэщIакIуэ органхэм е щIыпIэ самоуправленэм и органхэм.
Фондым хъыбар къызэрыдигъэщIамкIэ, зэпеуэхэр екIуэкIынущ мыпхуэдэ унэтIыныгъэхэмкIэ:
2016 гъэм накъыгъэм и 10-м — зи узыншагъэм сэкъат иIэ сабийхэм ядэлэжьэным хуэгъэпса проектхэм я зэпеуэ (проектыр лэжьэн хуейщ 2016 гъэм шыщхьэуIум и 1-м къыщыщIэдзауэ 2017 гъэм фокIадэм и 30 пщIондэ. Грантыр сом 1500000-рэ мэхъу);
2016 гъэм мэкъуауэгъуэм и1-м — щытыкIэ гугъум ихуа сабийхэм социальнэ дэIэпыкъуныгъэ етыным хуэунэтIа проектхэм я зэпеуэ (проектыр лэжьэн хуейщ 2017 гъэм мэлыжьыхьым и 1-м къыщыщIэдзауэ 2018 гъэм фокIадэм и 30 пщIондэ. Грантыр сом 1500000-рэ мэхъу).
Зэпеуэхэр зэрекIуэкIыну щIыкIэм щыгъуазэ зыщыхуэфщI хъунущ Фондым и сайт щхьэхуэм и Iыхьэхэу «фондым и грантхэр» («гранты фонда»), «зэпеуэхэр» («конкурсы») жыхуиIэхэм.
ТАМБИЙ Линэ.
